‘Kragplan kan SA weer laat floreer’ – Eskom(Argieffoto: GCIS) Eskom het sy volle ondersteuning gegee aan die regering se plan om Suid-Afrika se energiekrisis op te los. Die kragvoorsiener is daarvan oortuig dat dié plan op die lange duur sal help om die prys van krag te verminder en beurtkrag ŉ ding van die verlede te maak. “Hierdie plan sal die einde van beurtkrag aansienlik bespoedig en ook die kragopwekkingsbedryf in die land laat floreer,” het Eskom in ŉ verklaring gesê. “Eskom sal met die regering, reguleerders, werkers en die private sektor in verbinding tree om te verseker dat beurtkrag so gou moontlik end kry.” Eskom is veral in sy skik met nuwe maatreëls wat hom in staat stel om bykomende opwekkingskapasiteit van bestaande onafhanklike kragprodusente (IPP) met oormaat kapasiteit te verkry. Dit sal hom ook help om onderdele en toerusting van oorspronklike toerustingvervaardigers (OEM’s) te bekom en bykomende hulpbronne en finansiering vir die onderhoud van infrastruktuur beskikbaar stel. “Eskom het die tyd wat dit neem vir IPP’s om kosteberamingsbriewe en begrotingskwotasies vir netwerktoegang te bekom, aansienlik verkort en is daartoe verbind om hierdie proses nog verder te optimaliseer.” Volgens Eskom fokus hy nou daarop om die beskikbaarheid van sy opwekkingskrag by veral sy steenkoolaanlegte te verbeter “waar die prestasie teleurstellend was”. “Die planne wat deur die president aangekondig is, sal Eskom in staat stel om sy instandhoudingspogings te verskerp om meer krag te kan genereer. “Soos die president aangekondig het, het Eskom ook reeds grond met netwerkverbindings beskikbaar gestel vir onafhanklike kragprodusente om te huur, en meer sal in die nabye toekoms beskikbaar gestel word.” Die kragvoorsiener sê hy sien daarna uit om sy rol in die inwerkingstelling van die plan te vervul. Eskom voer reeds samesprekings met verskeie belanghebbendes om die nodige vaardighede wat hy kortkom, aan te vul. Pravin Gordhan, minister van openbare ondernemings, het verlede week by Solidariteit om hulp aangeklop om Eskom uit die benarde toestand te help. Die vakbond het reeds die name van honderde kundiges wat hand opgesteek het om Eskom te help, aan die minister verskaf.